Na temelju članka 32. Statuta Grada Dubrovnika ("Službeni glasnik Grada Dubrovnika", broj 4/09., 6/10, 3/11., 14/12., 5/13. i 6/13.-pročišćeni tekst, 9/15. i 5/18.), Gradsko vijeće Grada Dubrovnika na elektronskoj 29. sjednici, održanoj 8. travnja 2020., donijelo je

**Z A K LJ U Č A K**

1. Grad Dubrovnik odobrava umanjenje svih ugovorenih iznosa zakupnine za poslovne prostore u vlasništvu i suvlasništvu Grada Dubrovnika za 50% iznosa za mjesece travanj, svibanj i lipanj 2020. godine.
2. Zakupnik da bi ostvario prava iz točke 1. zaključka mora biti korisnik Vladine mjere za očuvanje radnih mjesta kod poslodavca kojima je zbog okolnosti uvjetovane Koronavirusom ( covid-19) narušena gospodarska aktivnost od 1. ožujka 2020. Godine.
3. Ovaj zaključak provest će Upravni odjel za gospodarenje gradskom imovinom i Upravni odjel za proračun, financije i naplatu.

OBRAZLOŽENJE:

Odlukom Ministarstva zdravstva od 11. ožujka 2020. godine proglašena je epidemija bolesti COVID-19 uzrokovana virusom SARS-CoV-2, a 19. ožujka 2020. godine počele su se primjenjivati izvanredne mjere Nacionalnog stožera Civilne zaštite - obustave rada za sve objekte koji nisu prijeko potrebni za funkcioniranje zajednice.

U sklopu mjera pomoći gospodarstvenicima pogođenih epidemijom virusa COVID – 19, Grad Dubrovnik odlučio je umanjiti ugovorene iznose zakupnina za poslovne prostore koji su u vlasništvu i suvlasništvu Grada Dubrovnika, za mjesece travanj, svibanj i lipanj 2020. godine za iznos od 50%.

Mjera je privremena, i njena primjena u narednom razdoblju ovisit će o razvoju situacije sa širenjem i suzbijanjem virusa i daljnjim odlukama Nacionalnog stožera Civilne zaštite.

Navedenom mjerom, očekuje se mjesečno smanjenje prihoda od zakupa poslovnih objekata - konto 64225 u iznosu od cca 1.200.000,00 kn (milijun i dvjestotisuća kuna).

Budući se radi o mjeri koja bi uz donošenje cijelog paketa sličnih mjera trebala rasteretiti poduzetnike, ali i osigurati normalno poslovanje jedinica lokalne i mjesne samouprave, riješeno je kao u dispozitivu zaključka.

KLASA: 372-01/20-01/10

URBROJ: 2117/01-09-20-03

Dubrovnik, 8. travnja 2020.

Predsjednik Gradskog vijeća:

**mr.sc. Marko Potrebica,** v. r.

------------------------------------------------